Document ID: 32013R0929

PROVEDBENA UREDBA KOMISIJE (EU) br. 929/2013
оd 26. rujna 2013.
o izmjeni Priloga VIII. Uredbi Vijeća (EZ) br. 73/2009 o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike, o izmjeni uredaba (EZ) br. 1290/2005, (EZ) br. 247/2006, (EZ) br. 378/2007 i stavljanju izvan snage Uredbe (EZ) br. 1782/2003 (1), a posebno njezin članak 40. stavak 1. drugi podstavak i njezin članak 57.a stavak 7.,
budući da:
(1)
U skladu s člankom 40. stavkom 1. prvim podstavkom Uredbe (EZ) br. 73/2009 ukupna vrijednost svih dodijeljenih prava na plaćanje i gornjih granica utvrđenih u skladu s člankom 51. stavkom 2. i člankom 69. stavkom 3. te Uredbe ili, za 2009., u skladu s člankom 64. stavkom 2. Uredbe (EZ) br. 1782/2003, ne smije biti veća od predmetne nacionalne gornje granice utvrđene u Prilogu VIII. Uredbi (EZ) br. 73/2009.
(2)
U skladu s člankom 40. stavkom 1. drugim podstavkom Uredbe (EZ) br. 73/2009 nacionalne gornje granice za godinu podnošenja zahtjeva 2013., kako je navedeno u članku 40. stavku 1. Uredbe (EZ) br. 73/2009 za Grčku, Španjolsku, Luksemburg, Maltu i Ujedinjenu Kraljevinu, prilagođene su Provedbenom uredbom Komisije (EU) br. 287/2013 (2) nakon što su dotične države članice Komisiju obavijestile o svojoj namjeri da dodijele potporu vinogradarima za financijsku godinu 2014. dodjelom prava na plaćanje u skladu s člankom 103.o Uredbe Vijeća (EZ) br. 1234/2007 (3). Među dotičnim državama članicama Luksemburg i Malta obavijestili su Komisiju o svojoj namjeri da nastave prenositi cjelokupan iznos svojih proračuna za programe potpora u sektoru vina kako je utvrđeno u Prilogu X.b Uredbi (EZ) br. 1234/2007. Međutim, činjenica da se iznos za te dvije države članice za financijsku godinu 2014. malo povećao u odnosu na iznos dostupan za financijsku godinu 2013. nije uzeta u obzir prilikom prilagođivanja nacionalnih gornjih granica za izravna plaćanja za godinu podnošenja zahtjeva 2013. Nacionalne gornje granice dotičnih država iz članka 40. stavka 1. Uredbe (EZ) br. 73/2009 potrebno je stoga na odgovarajući način izmijeniti.
(3)
U skladu s člankom 103.n Uredbe (EZ) br. 1234/2007, Španjolska, Luksemburg, Malta i Ujedinjena Kraljevina obavijestile su Komisiju o svojoj namjeri da definitivno dio dostupnog iznosa ili cjelokupan iznos izdvoje za programe potpore iz Priloga X.b Uredbe (EZ) br. 1234/2007 kako bi povećale svoje nacionalne gornje granice za izravna plaćanja iz članka 40. Uredbe (EZ) br. 73/2009 za godinu podnošenja zahtjeva 2014. i sljedeće godine. Nacionalne gornje granice dotičnih država iz članka 40. stavka 1. Uredbe (EZ) br. 73/2009 potrebno je stoga na odgovarajući način izmijeniti.
(4)
U skladu s člankom 57.a stavkom 9. Uredbe (EZ) br. 73/2009, Hrvatska je Komisiju obavijestila o površini razminiranog zemljišta koje su poljoprivrednici prijavili prilikom podnošenja zahtjeva za potpore za godinu 2013. i ponovno stavili u poljoprivrednu funkciju u razdoblju od 1. siječnja 2005. do 31. prosinca 2012. Ta je obavijest uključivala i podatke o raspodjeli zemljišta na hektare travnjaka i pašnjaka i ostale prihvatljive hektare te informacije o proračunskim sredstvima namijenjenima svakoj kategoriji razminiranog zemljišta: 46 000 EUR za travnjake i pašnjake i 6 646 000 EUR za ostale prihvatljive hektare. Na temelju rasporeda povećanjâ iz članka 121. Uredbe (EZ) br. 73/2009 i u skladu s člankom 57.a stavkom 7. te Uredbe, predmetne nacionalne gornje granice iz članka 40. stavka 1. Uredbe (EZ) br. 73/2009 potrebno je stoga na odgovarajući način prilagoditi.
(5)
Prilog VIII. Uredbi (EZ) br. 73/2009 potrebno je stoga na odgovarajući način izmijeniti.
(6)
Mjere predviđene ovom Uredbom u skladu su s mišljenjem Odbora za upravljanje izravnim plaćanjima,
DONIJELA JE OVU UREDBU:
Članak 1.
Prilog VIII. Uredbi (EZ) br. 73/2009 izmjenjuje se u skladu s Prilogom ovoj Uredbi.
Članak 2.
Ova Uredba stupa na snagu sedmog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 26. rujna 2013.

Labels: 18
5
6